钦定古今图书集成/理学汇编/学行典/第272卷 > 崔子忠
## 钦定古今图书集成/理学汇编/学行典/第272卷 > 崔子忠

按《明外史隐逸传》：“崔子忠，字道母，京师人。貌清古，言
词简质。为诸生，好读古书，善绘事。居阛阓中，蓬蒿翳
然，凝尘满席，莳花养鱼，杳然遗世。兴至则挥毫作画，
妻及二女从点染，亦有生趣，间出以遗同志者。豪贵人用金缯购求，掉头弗顾也。少时师事莱阳宋继登，
与其子应享、玫同学。后应享为吏部郎，念子忠贫，嘱”
一选人以千金为寿，子忠不纳，谓应享曰：“子念我，当
解橐相赠，奈何令我受污？同学少年，尚不识崔生面
目耶？”玫官给事中，数求画，不应，诱而置之室中，谓曰：
“更浃日不听出，则子之盎鱼盆花且立槁矣。”子忠不
得已，写与之。别去抵邻舍，使童往取，曰：“所写《树石疏》
略，宜增饰。”玫忻然畀之，既得，立碎之而去。友人史可
法解巡抚归，诣舍，见晨炊不继，留所乘马，徒步返。子
忠鬻于市，得四十金，呼朋旧轰饮，曰：“此廉吏所赠，非
盗泉也。”数日而金尽，冻馁如故。所作诗文尚奇奥。董
其昌谓子忠人品、诗画，俱非近代所有。国变后，避居
委巷，有周之而不以礼者，却不受。竟以贫饿死。